જે ગમતું ના હોય તેવું કામ હોય કે સાવ હિટલરછાપ બોસ હોય તો સોમવારે ઉદાસીનું પ્રમાણ પણ વધી જાય. ચેતન ભગતે કહ્યું હતું કે તેમની જોબમાં એક હિટલરછાપ બોસ હતા. તેમની સાથે કામ કરવું નરકની સજા ભોગવવા બરાબર હતું. મારા એક મિત્ર સેલ્સની એકદમ સ્ટીરિયોટાઇપ જોબ કરતા હતા. તેમને પોતાને ક્રિએટીવ વર્ક કરવું ગમતું હતું પરંતુ તેમની જોબમાં કોઈ ક્રિએટીવીટી હતી નહિ, સ્ટાફ બધો ખડ્ડૂસ રાજકારણીઓને સારો કહેવડાવે તેવો અને ઉપરથી ટાર્ગેટ પ્રેસર. જયારે જયારે સોમવાર હોય ત્યારે સાંજે રડમસ ચહેરે હોય અને કહે કે શી ખબર ગયા જનમમાં શું પાપ કાર્ય હશે તો આવી જોબ કરવી પડે છે. આજ મિત્ર પહેલા જ્યાં જોબ કરતા હતા ત્યાં બોસ પણ વડીલ મિત્ર જેવા, સ્ટાફમાં આત્મીયતા એટલે રવિવારે તેમને ઘરે મઝા ના આવે ઉપરથી સોમવારની રાહ જુવે. જૂની જોબની સેલરીમાં ઘર પૂરું નહોતું થતું એટલે નવી જોબ પકડી. નવી જોબમાં પૈસો હતો એટલે છોડી સકે નહિ અને મનને તે જોબ ગમે નહિ. ઉલ્લાસના વાતાવરણમાંથી રૂટીન લાઈફમાં આવીએ ત્યારે પણ ઉદાસી જેવું લાગે છે એટલે જ જયારે લગ્નપ્રસંગોમાંથી ઘરે આવીએ ત્યારે ઉદાસી ઘેરી વળે છે. જુના મિત્રો, સગાસબંધીઓ વચ્ચે હાહાહીહી કરીને પાછા કામધંધે વળગવાનું આવે મગજ બળવો પોકારી દે. જુના સમયમાં કોઈ લગ્ન પ્રસંગમાંથી કોઈ મરણ જેવા દુખદ પ્રસંગમાં જવાની મનાઈ હતી. હોઈ શકે કે ખુબ ઉલ્લાસના પ્રસંગમાંથી ખુબ ગમગીનીના પ્રસંગમાં જવાનું થાય તો “જગત મિથ્યા” જ લાગવા લાગે અને ડીપ્રેસન સ્ટોક પણ આવી શકે તે વાતને ધ્યાનમાં રાખીને આવી માન્યતા રાખવામાં આવી હોય.